Broj: 711-I-2333-P-530/22-02-19

Zagreb, 15. studenoga 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavaka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev Daniele Sukalić, ovlaštene za obavljanje poslova Glavne tajnice Ministarstva poljoprivrede**,za davanjem očitovanja Povjerenstva, na 194. sjednici, održanoj 15. studenoga 2022., daje sljedeće

**OČITOVANJE**

1. **Sukladno članku 18. stavku 1. ZSSI-a, ista osoba ne može istovremeno obnašati dužnost gradonačelnika i dužnost člana uprave pravne osobe od posebnog interesa za Republiku Hrvatsku, neovisno o tome obnaša li takvu dužnost profesionalno ili volonterski.**
2. **Temeljem odredbe članka 23. stavka 1. ZSSI-a, ako je grad u kojem obveznik obnaša dužnost gradonačelnika, za vrijeme obnašanja navedene dužnosti, bio u poslovnom odnosu ili je obavljao nadzorne funkcije nad pravnom osobom od posebnog interesa za Republiku Hrvatsku koja je predmet zahtjeva podnositeljice, a nije drukčije propisano posebnim zakonom, obveznik ne smije prihvatiti imenovanje na upravljačke funkcije u toj pravnoj osobi bez suglasnosti Povjerenstva.**
3. **Ako grad u kojem obveznik obnaša dužnost gradonačelnika, za vrijeme obnašanja navedene dužnosti nije bio u poslovnom odnosu ili nije obavljao nadzorne funkcije nad pravnom osobom od posebnog interesa za Republiku Hrvatsku koja je predmet zahtjeva podnositeljice, nema zapreke da se obveznik javi na natječaj za člana uprave navedene pravne osobe te, ako bude izabran, može sklopiti ugovor o radu za navedeno radno mjesto bez suglasnosti Povjerenstva,** **uz obvezu razrješenja okolnosti iz točke I. ove izreke.**

Obrazloženje

Zahtjev za davanjem očitovanja Povjerenstva podnijela je Daniela Sukalić, ovlaštena za obavljanje poslova Glavne tajnice Ministarstva poljoprivrede. U knjigama ulazne pošte Povjerenstva zahtjev je zaprimljen 15. studenoga 2022. pod poslovnim brojem 711-U-8851-P-530/22-01-4, povodom kojeg se vodi predmet broj P-530/22.

Člankom 8. stavkom 3. i 4 ZSSI-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje kao u nastavku.

U zahtjevu podnositeljica navodi da je Ministarstvo poljoprivrede u skladu s odredbama Uredbe o uvjetima za izbor i imenovanje članova nadzornih odbora i uprava pravnih osoba od posebnog interesa za Republiku Hrvatsku i načinu njihova izbora („Narodne novine“, broj 12/19., u daljnjem tekstu: Uredba) pokrenulo postupak izbora članova uprave pravne osobe od posebnog interesa za Republiku Hrvatsku te da je jedan od kandidata gradonačelnik, volonter, zaposlen u predmetnoj pravnoj osobi od posebnog interesa za Republiku Hrvatsku. U zahtjevu se dalje navodi da je kandidat uz prijavu, osim ostalih propisanih dokaza, dostavio i izjavu ovjerenu kod javnog bilježnika o nepostojanju okolnosti iz članka 11. stavka 1. podstavka 4. Uredbe. Nastavno na izneseno podnositeljica traži očitovanje postoji li u konkretnom slučaju sukob interesa i je li spomenuta izjava kandidata dovoljan dokaz o nepostojanju sukoba interesa te je li kandidat trebao podnijeti zahtjev Povjerenstvu u skladu s člankom 23. stavkom 6. ZSSI-a.

Člankom 3. stavkom 1. točkom 34. ZSSI-a propisano je da su obveznici u smislu toga Zakona župani, gradonačelnici, općinski načelnici i njihovi zamjenici.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 22. stavkom 2. ZSSI-a propisano je da se obveze iz članka 18. toga Zakona primjenjuju na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Člankom 23. stavkom 1. ZSSI-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Člankom 23. stavkom 2. ZSSI-a propisano je da obveznici koji prema posebnim zakonima uživaju pravo na naknadu plaće nakon prestanka dužnosti ne smiju stupiti u radni odnos u pravnoj osobi ako je ista bila u poslovnom odnosu s tijelom javne vlasti u kojem je obveznik obnašao dužnost, ako prema posebnom zakonu, na temelju prethodno sklopljenog sporazuma odnosno ugovora s bivšim poslodavcem, imaju pravo povratka na isto ili odgovarajuće radno mjesto.

Stavkom 6. istoga članka ZSSI-a propisano je da će u slučaju iz stavaka 1. i 2. toga članka, Povjerenstvo dati suglasnost za imenovanje, izbor ili sklapanje ugovora ako iz okolnosti konkretnog slučaja proizlazi da ne postoji sukob interesa, te da će ga o suglasnosti obavijestiti u roku od 15 dana od dana zaprimanja zahtjeva obveznika.

Zakonom o lokalnoj i područnoj (regionalnoj) samoupravi („Narodne novine“, br 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.) u članku 90.a stavku 4. propisano je da osobe koje su dužnost obavljale profesionalno posljednjih 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od 6 mjeseci po prestanku profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti. Stavkom 9. istoga članka navedenog Zakona propisano je da osobe koje dužnost nisu obavljale profesionalno nemaju pravo na naknadu po prestanku obavljanja dužnosti.

Sukladno svemu navedenom, Povjerenstvo prvenstveno napominje da prema članku 18. stavku 1. ZSSI-a ista osoba ne može istovremeno obnašati dužnost gradonačelnika i dužnost člana uprave pravne osobe od posebnog interesa za Republiku Hrvatsku, neovisno o tome obnaša li takvu dužnost profesionalno ili volonterski.

Ako bi obveznik ZSSI-a, koji prema navodima zahtjeva podnositeljice obnaša dužnost gradonačelnika volonterski, po imenovanju za člana uprave pravne osobe od posebnog interesa za Republiku Hrvatsku razriješio okolnost istovremenog obnašanja gore navedenih dužnosti te prestao obnašati dužnost gradonačelnika, ne bi ga obvezivalo ograničenje iz članka 18. ZSSI-a, vezano uz odredbu članka 22. stavka 2. istoga Zakona, odnosno ograničenje iz članka 23. stavka 2. istoga Zakona u razdoblju nakon prestanka obnašanja dužnosti gradonačelnika, budući da je dužnost gradonačelnika obnašao volonterski.

Nadalje, sukladno odredbi članka 23. stavka 1. ZSSI-a, ako je grad u kojem obveznik obnaša dužnost gradonačelnika za vrijeme obnašanja navedene dužnosti, bio u poslovnom odnosu ili je obavljao nadzorne funkcije nad pravnom osobom od posebnog interesa za Republiku Hrvatsku koja je predmet zahtjeva podnositeljice, a nije drukčije propisano posebnim zakonom, obveznik ne smije prihvatiti imenovanje na upravljačke funkcije u toj pravnoj osobi bez suglasnosti Povjerenstva iz članka 23. stavka 6. ZSSI-a.

 S druge strane, ako grad u kojem obveznik obnaša dužnost gradonačelnika za vrijeme obnašanja navedene dužnosti, nije bio u poslovnom odnosu ili nije obavljao nadzorne funkcije nad predmetnom pravnom osobom, nema zapreke da se obveznik javi na natječaj za člana uprave navedene pravne osobe od posebnog interesa za Republiku Hrvatsku te, ako bude izabran, može sklopiti ugovor o radu za navedeno radno mjesto bez suglasnosti Povjerenstva, ali uz obvezu razrješenja okolnosti istovremenog obnašanja dužnosti gradonačelnika i člana uprave pravne osobe.

U odnosu na izjavu obveznika ovjerenu kod javnog bilježnika o nepostojanju okolnosti iz članka 11. stavka 1. podstavka 4. Uredbe, Povjerenstvo napominje da navedena izjava nije institut propisan odredbama ZSSI-a te da stoga ne predstavlja osnovu za dokazivanje postojanja ili nepostojanja sukoba interesa u smislu toga Zakona.

Slijedom svega navedenog, Povjerenstvo je dalo očitovanje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana